Adams 'bedoel nie' om Boucher uit te sonder | Maroela Media
Adams 'bedoel nie' om Boucher uit te sonder
Paul Adams en Mark Boucher in hul speeldae. Foto: Anna Zieminski/AFP.
Paul Adams het op sosiale media bevestig dat hy nie in Mark Boucher se komende dissiplinêre verhoor sal getuig nie.
Vir Krieket Suid-Afrika (KSA) kan die nuus oor sy onbereidwilligheid amper met 'n onspeelbare goëlbal vergelyk word: Die 45-jarige oudspeler se getuienis tydens die transformasiesittings is immers een van die troefkaarte in die saak teen die beleërde Protea-afrigter.
Adams het toe aangevoer dat Boucher een van die spelers was wat hom in sy speeldae glo "brown sh*t" tydens spanvergaderings genoem het.
Maar in sy jongste verklaring het die voormalige Protea-draaier gesê dat dit geensins sy bedoeling was om Boucher uit te sonder nie.
"In my getuienis het ek aangevoer dat dit in die destydse spanomgewing oukei was om met neerhalende byname vorendag te kom. Ek het nadat ek die kwessie met my vrou – in daardie jare my meisie – bespreek het, aangedui dat ek vernederd deur die liedjie gevoel het. Ek het in geen stadium enige speler se naam genoem wat moontlik die liedjie geïnisieer het nie," het Adams gesê.
Hy het bygevoeg dat hy slegs 'n naam genoem het toe die paneel hom uitgevra het of hy direk met Boucher oor die bynaam gepraat het.
Mark Boucher en Paul Adams vier Andrew Flintoff se paaltjie. Foto: Martyn Hayhow/AFP.
"Ek het geantwoord dat hy deel van 'n groter groep was wat die liedjie gesing het en dat ek nooit die kwessie destyds aangeraak het nie. Dit was glad nie my bedoeling om vir Mark Boucher uit te sonder nie."
Volgens Adams was daar geensins sprake van kwaadwilligheid in sy getuienis nie; hy wou eerder toesien dat huidige en toekomstige spelers (ongeag hul ras) nie iets soortgelyks moet ervaar nie.
"Dit is nie my werk om Mark Boucher skuldig of onskuldig te bevind nie en onder kruisondervraging in die kollig te wees nie," het hy gesê.
"Daarom sal ek nie by die komende dissiplinêre verhoor getuig nie."
In 'n vorige onderhoud ná die Proteas se reeksoorwinning teen Bangladesj het Boucher gesê dat hy die druk van die komende verhoor voel.
"Ek geniet dit baie om die ouens af te rig. Ons is 'n baie hegte eenheid en ek hou daarvan om die spelers se ontwikkeling te sien. Daarbenewens kan ek egter eerlikwaar sê dat dinge nie so aangenaam is nie. Ek dink niemand in my situasie sal daarvan hou nie."
Twee arbiters het vroeër bevind dat die klagtes teen Graeme Smith – 'n oudspeler wat ook in die transformasieverslag uitgesonder is – geen gewig dra nie.
"Ek is dankbaar dat ek van alle blaam onthef is. In die afgelope 20 jaar het ek net my heel beste vir Suid-Afrikaanse krieket gegee – hetsy as speler, kaptein of administrateur. Om hierdie ongegronde bewerings van rassisme te hoor was uiters moeilik; nie net vir myself nie, maar ook vir my gesin," het Smith in 'n verklaring gesê.
Terselfdertyd is KSA – wat maar sukkel om finansieel kop bo water te hou – vir al Smith se regskoste aanspreeklik.
Boucher se verhoor begin volgende Maandag.
Boucher het in 'n internasionale loopbaan van amper 15 jaar 147 toetse vir die Proteas gespeel. As paaltjiewagter het hy 555 kolwers ('n wêreldrekord) uitgehaal en hy word as een van die beste spelers ooit agter die paaltjies bestempel.
PAUL ADAMS MEDIA STATEMENT pic.twitter.com/MdDVYFapyq
— Paul Adams (@PaulAdams39) May 8, 2022
Mark Boucher Paul Adams
NVG, Zondo-kommissie versterk samewerking
Nog twee vas oor R99-debietorder-bedrogspul
Maar jy is bang om dit in 'n hof te sê? Want as jy lieg kan jy tronk toe gaan.
Hy is besig om bog te praat. Dit is die uitkoms as jy leuns as die waarheid voorhou.
KSA, jul is werklikwaar pateties. Jul heksejag het jul aan die hakskeen gebyt. Kry vir julle.
Hoekom nou kop uit trek ? Skade klaar gedoen. Sal nou vir altyd as ongeloofwaardig beskou word. Self in die voet geskiet. Hoekom bang vir kruis ondervraging. Van die begin af gejok
KSA – ek skaam my vir julle. Elke jan rap en sy maat trek die "RAS KAART" en julle val soos vrot velle daarvoor.